정조 8년
甲辰十一月初三日辰時。上御誠正閣。大臣備局堂上引見入侍時。領議政徐命善。左議政洪樂性。行判中樞府事具善復。行司直鄭尙淳。行戶曹判書鄭一祥。知中樞府事徐有隣。刑曹判書鄭好仁。兵曹判書李在簡。行副司直李柱國。禮曹判書鄭昌順。咸春君李昌運。刑曹參判沈頤之。行副司直徐有大。行左承旨徐有防。行副司果朴祐源。大司憲蔡弘履。執義趙榮弼。掌令李思祚姜垣。持平尹載命。正言沈鏗愼師稷。副校理李鼎運。承旨洪仁浩。假注書李敬五。事變假注書金商雨。記事官金鳳顯尹行任。以次進伏訖。命善曰。日候甚寒。聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。命善曰。世子宮凡節。連得平善乎。上曰。好過矣。上曰。連値齋日。故賓對進定於今日。俄聞罪人入來云。此罪人究問。則可以究竟矣。命善曰。自捕廳盤問後。若有可問之端。當設推鞫矣。上曰。金吾堂上先退。自捕廳爲先嚴問。捧草供以入。今日內收殺則爲好。趁早擧行。可也。昌順頤之退出。上曰。訓將亦退去。發問於捕廳罪人。可也。善復亦退出。上曰。再昨雷聲。卿等聞之乎。命善樂性曰。非但臣等未之聞也。雲觀亦無所報云矣。上曰。再昨夜果有電光。雖甚熹微。予則終日耿耿。昨夜則氣甚不平。且緣無睡。果聞殷殷之聲。悸懼在中。竟夕靡已。在昔先朝癸酉戊寅甲申三年。特下減膳之敎。故昨有所下敎矣。命善曰。臣伏承減膳求言之敎。益不勝悶蹙之忱。如臣無似。冒居匪據。旣不能燮理天時。對揚休命。以致天災時變。式月斯生。此莫非臣等之罪目。今修省之方。惟在改卜賢德。協贊聖化。以爲扶陽弭災之道。伏乞早賜斥退。以答天譴焉。上曰。卿言過矣。樂性曰。臣屢陳至懇。未蒙體諒。固已萬萬悶隘。而至於燮理對揚之責。尤非如臣譾劣所敢承當者。有臣如此。一味蹲仍。自上過自勤勞。在下無一裨補。尙何望災殄之自消乎。卽賜嚴譴。區區之願也。上曰。召災之由。咎實在予。於卿等何有所辭。誠過矣。樂性曰。臣於工曹錢木行下査出事。惶愧無地矣。人旣儱侗。不省謬例。無論公私。旣爲犯用。則其在懲後之道。惟願遄被罪罰。以警具僚矣。命善曰。臣亦曾帶是職。不無犯用之事。願與左相同被其罪矣。樂性曰。臣請先被其罰矣。上曰。他人已行之例。其來已久。以卿慈諒之性。獨自據理禁斷。豈其易乎。今此引咎。誠過矣。上曰。時任大臣。方在引義中。推鞫卽令設行。原任大臣往參事。分付。商雨承命出傳。上曰。右承旨入侍。出榻敎行右承旨李在學。承命進伏。上命次對進前。命善曰。陳謝方物槪行停止事。曾有皇旨。故昨年謝行時。別具咨文。同爲齎去。畢竟呈納方物。而回咨中。又有嗣後不必備進之言矣。皇旨旣如是諄複。則凡係陳謝方物。不當循例入送。而第伏念今番謝恩。事體自別。方物恐不可不入送。分付該曹。依例措備。何如。上曰。依爲之。仍令文任別撰咨文。入送。可也。出擧條命善曰。卽見謝恩副使尹承烈所報。則每年使行公用。例以帽稅條貿銀持去。而今年則灣上留儲。無以充備。依前以關西官銀。準四千五百兩之數。許貸爲請矣。問于譯院。則灣府帽稅留儲之銀。連作節行及別使公用之需。所餘只是一千兩云。在前如此之時。多有官銀許貸之例。謝行公用。不足銀三千五百兩。自西路推移貸送事。分付關西道臣。何如。上曰。依爲之。出擧條命善曰。謝恩使拜表。要在不遠。而間因書狀沈樂洙違牌坐罷。至今不得會同。故凡百擧行。多有窘束之慮云。臣方欲仰請還付矣。樂洙忽遭臺彈。雖是往役。勢難行公。撕捱之際。使事可悶。謝恩書狀官沈樂洙。今姑改差。其代令該曹口傳差出。何如。上曰。依爲之。出擧條上曰。禮判入侍。商雨承命出傳。與禮曹判書鄭昌順偕入進伏。命善曰。此咸鏡前監司李命植所啓也。以爲。北關交濟穀設置事。監賑使則欲爲盡數儲置於海倉。而臣意則不必盡置海倉。雖平倉。若使穀品精實二留一分。如南關之爲。則雖値設賑。可省轉輸之勞。邑邑所儲。各至二萬石。則十邑當爲二十萬石。下詢廟堂。亟令施行。南關交濟久置條。或有移運時。則例以本邑散在條充代。方當捧糴之時。劃卽行會。然後可無不及之歎云。而有竝令廟堂稟處之命矣。北關交濟穀事。前道臣分置平倉之論。亦不無意見。而第念穀物名色。自有輕重。名以交濟。別置海倉。二留一分。無或違越。則守令益加畏愼。倉吏不敢犯手。南關之永久遵行。不至生弊者。良以此也。今若混入於還穀。雜置於平倉。則分留之際。何以區別。逋欠之患。獨不及此乎。雖云設賑則省其轉輸。糶糴則便於受納。而恐不無利小害多之慮。依監賑使別單施行事。分付。南關久置條事。以本邑散在條充代。乃是應行之事例。本道必當依此擧行。而前道臣旣有所奏。自廟堂卽爲行會。何如。上曰。監賑使詳陳所見。可也。監賑使李在學曰。交濟穀設置。蓋爲南北交濟之資。故必置海倉。法意有在。而以其糶糴之不便。混置他倉。半留半分。無所區別。殊非設置之本意。且近來北關穀簿甚少。若別置此穀於海倉。定爲二留一分之法。則貯穀之道。莫緊於此。故臣之別單所論。蓋以此也。前道臣捧留平倉之論。固出於念民弊之意。然北關交濟穀一邑所在。多不過萬餘石。就此一分。其數又不多。以其附近面分排糶糴。必不至於大段難便。今若混置他倉。與前無異。則雖更立科條。恐無其效也。上曰。曾經北伯。各陳所見。可也。禮曹判書鄭昌順曰。名以交濟。則捧留海倉。事理當然。而只因納糴之日。氷雪道路。運致甚難。此所以爲目下姑息之便。有平倉捧置之議。而論以大體。當置海倉矣。上曰。曾經北兵使。亦陳所見。可也。行副司直李柱國曰。交濟倉運納。雖有些少民弊。三南若失稔。則平倉捧置之穀。移運之際。其弊不些。且有穀物混雜不精之患。捧置海倉。恐合事宜矣。行副司直徐有大曰。設倉於海邊。捧留交濟之穀。法意攸在。而第緣民情之難於氷路遠輸。或有糶糴於附近倉之議。此是目下姑息之計。而實非當初創設之意。捧置海倉。恐合事宜矣。上曰。久置條事。依爲之。北關交濟穀事。更與前伯及昨年監賑使。爛商草記稟處。可也。出擧條命善曰。卽見黃海兵使任嵂報備局辭緣。則以爲。本營勅需庫作銀條錢。恰爲一萬一千九百餘兩。而銀價增加。萬無換貿之勢。以錢留置。又有典守不嚴之弊。依己丑年例。貿得米太限三千餘石。添付元穀。逐年糶糴。取耗作錢。當其換銀之時。隨直貿取。不害爲闊狹之一端云矣。勅庫留儲之銀。尙有數萬餘兩。則目下所需。姑不至苟艱。而貿銀條之以錢留置。徒爲奸吏犯手之資。見今銀價則騰踊。米直則低下。姑捨貿銀。先令貿米。次次添補。以待銀價之少減。似甚得宜。且己丑作米之後。不過十餘年耗。作錢之數。至於萬餘兩之多。今亦倣此遵行。必有來效。依所報許施。何如。上曰。依爲之。出擧條命善曰。因軍布給代事。工曹封不動錢木數爻。査考其用遺在。則自乙酉釐正之後。非無官用應下。貢價增加者。而大抵典守不嚴。糜費頗多。該曹事誠駭然矣。年久之事。今不可一一追理。而其中私自用手。帖給下隷之堂上。則其在懲礪之道。宜有警飭之擧。二十兩以上推考。五十兩以上罷職。已故者勿論。從今以往。一遵乙酉節目。更勿撓改。每於歲末。以磨勘成冊報備局之意。定式嚴飭。何如。上曰。勿論多少。私用則一也。何必强加區別。如是之際。徒損國體。私用人竝罷職。已作故人。勿論。可也。出擧條上命讀獻納兪岳柱疏。仁浩讀奏訖。上曰。沈樂洙事。往在辛丑。果有削版處分。其時新經庚子。無以鎭安朝廷。故不得不有所下敎。而今此兪岳柱之疏。實甚怪異矣。左相亦知其然乎。樂性曰。此則異於尋常彈駁矣。上曰。沈樂洙之向日帳殿入侍也。討罪龜柱。頗有氣力。終不退去。故予幾乎有避入帳中之擧矣。命善曰。其時樂洙。職雖三司。伊日則以試官入侍。恐未爲得當矣。上曰。近日討逆。雖無別般新語。而適當遇災求言之時。固當加意陳勉。而昨日兩司箚子。不成貌樣。聯箚尤是意外。自有臺閣以來所未見者。似是不善商量之致。當局者迷。儘非虛說。挽近以來。言路杜塞。擧以矯激爲戒。漸至含默成風。豈不悶然乎。昨日院議啓辭。亦無足觀。果誰撰進。仁浩曰。僉議爲之矣。命善曰。今番分館時。申驥顯無一點。當屬芸館云。驥顯卽故校理致謹之孫也。致謹旣故之後。因一誣招。名入臺啓。旋卽脫空。給還職牒。昭晢之恩言。塗人耳目。驥顯之父琬。其後小成。至登筵席。到今驥顯。有何一毫疵累。而發軔之初。遽遭汚辱。誠可駭歎。聞其文學優長。可合淸塗之需用云。如此之人。不可無擢扷之道。及第申驥顯。依槐院例調用事。分付該曹。主圈上博士。不能審愼之罪。不可置而勿論。捧現告拿問嚴勘。何如。上曰。依爲之。出擧條命善曰。濟州牧使嚴思晩。經年瘴海。病勢沈重。累呈辭狀。乞遞不已。出自侍從。行將及瓜。而身病又如此。則有難强令察任。今姑改差。何如。上曰。依爲之。出擧條命善曰。禮曹參判李文源所帶本職及廚院加出提調。勅行時俱難行公云。竝姑許遞。廚院加出提調金文淳。以侍衛之任。事勢相妨。加出提調。亦爲減下。何如。上曰。依爲之。出擧條仍命書傳敎曰。政官牌招開政。命善曰。迎勅動駕時牽馬陪巨達等服色。不可用黃衣。故溯考前例。無他可據。臣意則用扈輦隊服色。仍着草笠。送勅後還宮時。則更用黃衣之制似好。依此。分付。何如。上曰。依爲之。出擧條一祥曰。戶曹米儲不足。頒祿無路。三南軍作米。限三萬石移送惠廳。而先以惠廳所儲米貸下。然後可免頒祿窘乏之患矣。上曰。前後貸去於惠廳。數似不些矣。有隣曰。數十年來自戶曹流伊貸用於惠廳者。幾至二十餘萬石矣。上曰。戶曹惠廳。均是公物。自上視之。何殊彼此。而戶曹經用。初無量入爲出之事。每致東破西補之患。大抵歲入相當。然後可有支保之道。今若復貸三萬石則實爲重難。軍作米之遠途運來。亦不成說。國用罄乏。不知何以則爲好。然此非時急之事。後日次對。稟定。好矣。予每以海西租稅事。一欲下敎矣。長山以北。則水路固甚不便。似無可論。而以南則船路便近。又無險阻之弊。而不以船運。每爲作錢者。殊甚無義。試以三南言之。水路程途。比海西則不啻倍屣。而年年漕轉。視爲常事。海西則旣係便近。又無弊端。而作錢上納之法。至今遵行。南民之獨勞。豈不可矜。而收租之漸縮。亦職由此矣。有隣曰。民情則以錢爲便矣。上曰。此則自廟堂似當商諒。稟定矣。一祥曰。支勅所用折銀者。例以丁銀計給。而見今本曹銀儲垂乏。在前如此之時。有貸用於各衙門之例。兵曹丁銀限六千兩。依前例貸用。何如。上曰。依爲之。出擧條上謂昌順曰。景慕宮仲朔祭享。以旬前後更擇以入。改付標於單子。可也。好仁曰。逆澤庶子婦次順毒藥之齎懷。中路之潛嚼情節。分付道臣。領去將校南龍福李厚種等處。累加嚴刑。而終不直陳。雖甚痛惡。取考律文。押去之罪人。旣非死囚。則雖以知情。從實承款。其罪不過杖徒。已經無前之大霈。而今若一向嚴訊。不無瘐死獄中之慮。敢此仰達矣。上曰。本律施行。可也。出擧條好仁曰。本曹以詞訟衙門。雖使六郞廳分掌。民訟不無留滯之弊。而三員移差於延接都監。一員以兼春秋除本仕。近日聽訟郞廳。不過二員。故事甚苟艱。亦多稽滯。都監移差郞廳。令該曹竝另擇相換。何如。上曰。依爲之。在外參議遞差。今日政一體擇差。可也。出擧條在簡曰。在前迎勅三度習儀時。挾輦軍四十名。前後廂軍三百名。以訓局軍磨鍊。禁軍六番擧行矣。今亦依此磨鍊乎。上曰。依爲之。先後廂則以禁御兩營出番軍。各一哨爲之。訓局軍。勿爲使用。可也。出擧條在簡曰。禁軍自前甘結出用。而事體終涉疎虞。今番則一體磨鍊於節目中。何如。上曰。依爲之。出擧條在簡曰。習儀罷後。軍兵自前除標信解嚴矣。今亦依此磨鍊乎。上曰。依爲之。出擧條在簡曰。冊禮慶科庭試武科出身等赴防除之事。命下矣。若除赴防。則例有納米。今番則何以爲之乎。上曰。除之。可也。出擧條在簡曰。合五慶慶科庭試出身赴防。當依例擧行矣。敢稟。上曰。依爲之。出擧條昌運曰。向以補土所財力事。旣承下敎矣。願資人。今已募得矣。上曰。以別單書入。付之今日政。可也。大司憲蔡弘履。執義趙榮弼。掌令李思祚姜垣。持平尹載命。正言沈鏗愼師稷進前曰。昨以求言。聖敎懇至。而臣等急於懲討。他不暇論。只以沐浴。相率聯箚矣。及承批旨。不惟不賜允兪。筵中誨責。又此截嚴。臣等何敢一刻晏然於臺次乎。請命遞斥臣等之職。上曰。勿辭。亦勿退待。上曰。在外司諫許遞。前望單子入之。待下批牌招察任。出榻敎司諫前望單子入之。趙榮弼落點。上曰。執義旣移司諫。與掌令李思祚。先爲出去。進參鞫坐。可也。上曰。近日言路杜而不開。上而衮躬闕遺。下而時政得失。以至官師之相規。民弊之如蝟。豈無歷指殫言之事。而諸臺登筵。不過傳啓而已。無一人條陳者。虛受之量。予固自反。媕婀之習。誰任其咎。其各悉陳無隱。弘履曰。聖敎諄複。而臣等昨日聯箚時。懲討不得請之前。決不可攙以他事。而如得入侍。則必當齊進。期於得請矣。賓對有命。兩司一二臺臣。陳疏不入。其疏本雖未得見。而急於懲討之義。大違於初矣。臣謂今日陳疏臺臣。一竝罷職。可也。上曰。傳啓之前。以非啓辭非所懷。請罪僚臺。卿之擧措。極爲顚錯。不允。仁浩曰。大司憲蔡弘履。合辭未啓之前。先有僚臺請譴之擧。而旣非新啓。又非所懷。有損臺體。不可無警。推考。何如。上曰。依爲之。出擧條弘履曰。臣急於懲討。先陳所懷矣。承宣問備之請。何可一刻晏然於臺次乎。請命遞斥臣職。上曰。今日擧措。所失非細。依啓。弘履退出。掌令姜垣。持平尹載命。副校理李鼎運。正言沈鏗愼師稷。副修撰尹序東曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚獜之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及多年。轉而爲合辭之啓。合辭之啓。又閱幾年。而轉而爲伏閤之爭。當日處分。乃止於近島黜寘。揆以邦憲。已爲失刑之大者。豈意今者。遽有出陸之命。不審殿下。何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先大王之宏謨英烈。卓越百王。昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夬朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。喙息自如。防守不嚴。且以目下揆賊事觀之。凶招中所謂救貧議婚等說。又是妖賊之一大罪案。其糾結凶徒。煽動亂民之狀。昭不可掩。而其中罔測之凶言。亦有脈絡之相關者。此而置之。則又不知幾箇凶賊。接跡而起。藉爲淵藪。宗社之憂。容有其極。蓋其妖肚逆腸。愈往愈甚。初旣爲謀逆之巨魁。而王法不行。今又爲煽亂之窩窟。而近畿尙置。思之及此。不覺懍然。其不可一刻容貸也決矣。請黜置罪人鄭致達妻。亟令王府。夬正典刑。以洩神人之憤。上曰。不允。垣等曰。噫嘻。痛矣。從古亂逆何限。而窮凶極惡。豈有德相者哉。蝨附權奸。奴聽指使。與國榮所綢繆者。唯大計之沮遏也。與國榮所謀議者。唯國脈之潛圖也。四字凶言。已是振古所無之大逆。而到今眞贓。盡爲發露。逆節尤極凶慘。筵席不道之奏辭。草本罔測之疏語。實爲澤白泓諸賊之根柢。而末乃與仁京輩一種凶逆。聲氣相通。徒黨寔繁。或推爲大將。或署爲先鋒。至於謀聚徒衆。掠邑犯都。若非天佑宗祊。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。而拿囚閱月。一未訊問。曾不得加一杖損一毛。使之徑斃於獄中。古今天下。寧有是哉。追律雖有禁條。而此賊前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰國有三尺乎。請物故罪人德相。亟施孥籍之典。上曰。不允。垣等曰。噫嘻。痛矣。龜柱窮天極地之罪。可勝誅哉。其三大罪案。俱是人臣之極罪。有一於此。固不容於覆載之間。況兼此數者。而其他負犯情節之萬萬叵測者。又不可以一二數乎。禍萌潛滋而龜賊爲其胚胎。亂逆層生而龜賊爲其根柢。一日不誅。遺一日之患。二日不誅。有二日之憂。此實國人之所共憤。王章之所必加。而九年海島。喙息自如。三司論啓。兪音久靳。君綱之姑息。國威之屑越。已無餘地。不意陸地移配之命。遽下霈澤旁流之時。乍允之臺啓。徒成文具。難貰之極惡。漸就惟輕。噫。八議之法。豈可施於劇逆。三尺之律。豈可屈於私恩耶。群下之力爭。凡幾日矣。成命還收。尙復邈然。論以國法。誠極痛心。請還寢黑山島圍籬安置罪人龜柱羅州牧定配之命。仍令王府。設鞫嚴問。夬正王法。上曰。不允。垣等曰。金陽澤卽夏賊之父也。夏賊之窮凶情節。實是開闢以來所未有之劇逆。則爲其父者。烏可免收坐之律。而今其身已死矣。雖不得施應行之典。乃反罪名不加。官秩自如。神人之憤。容有極乎。況其身犯之罪。亦旣深重。蓋於丙申逆雲之獄。陽澤爲委官。專以庇護之心。敢售漫漶之計。逆招中五條肯綮。一不載錄。斷案擬律。止誅其身。伊時箚啓之迭發。可見公議之憤鬱。今於夏賊事出之後。尤可驗其醞釀有素。包藏旣久。父傳子襲。脈絡相接。當時心術之陰慝。始彰露於今日矣。且凡死後追奪之不得輕施者。以其同於生前之一律也。而今於陽澤。則不可以常法論也。有罪如彼。有子如此。藉令生存。必難逭於一律。則豈可以其身之已死。不施追奪之律乎。請故領議政金陽澤追施削奪之典。上曰。不允。垣曰。請還寢黑山島圍籬安置罪人龜柱羅州定配之命。仍令王府。設鞫嚴問。夬正王法。上曰。一辭再啓。抑何故也。仁浩曰。掌令姜垣做錯之失。旣與都憲無異。則所當與長僚聯避。而循例傳啓。已損臺體。合辭事體。何等嚴重。而龜柱事之無端再啓。大是顚錯。推考警責。何如。上曰。依爲之。出擧條垣曰。臣材識淺薄。言議巽軟。不合於淸朝耳目之任。而及登筵席。傳啓之際。以笏記疊書。至有誤讀。致煩承宣問備之請。以何顔面。晏然仍冒於臺次乎。請命遞斥臣職。上曰。勿辭。仁浩曰。掌令姜垣。再啓煩瀆。退待物論矣。上曰。知道。持平尹載命。正言沈鏗愼師稷曰。澤遂爛熳同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。又況會遂之罪惡。與澤遂一而二。二而一也。而忍杖不服。遽有酌處之命。有乖獄體。請彦衡養遂會遂竝令王府。設鞫嚴問。還寢會遂絶島定配之命。仍令王府。設鞫得情。上曰。不允。載命等曰。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。上曰。不允。載命等曰。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。寘而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚獜。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耉輝師興。究其情節。已是萬戮猶輕。而及夫賊吉之招出後。凶言逆節。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖壬埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲。如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。上曰。不允。載命等曰。啓能趾海等諸賊窮凶極惡。自有天地以來所未有者。而限以國法。能賊未施孥戮。趾賊兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依故典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。載命等曰。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢焂忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者。煥億是已。論其負犯。實有浮於德相。而況其疏草初本。下語尤極凶慘。有倍於四字者乎。及其罪惡彰露之日。渠敢生漫漶彌縫之計。註釋四字。誑惑群心。勸其疏擧之說。旣發湖獄諸囚之招。海西群不逞之輩。又從而響應。轉相煽動。爲其漸染。以至前日澤白。今日仁京之窮凶劇逆。而腸肚相連。脈絡相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府。加刑得情。夬施王章。上曰。不允。載命等曰。噫嘻。痛矣。從古亂逆何限。而豈有如今番夏賊之窮凶極惡者哉。語其凶言則雲海之所不道。論其逆節則賊鏡之所不爲。見者骨寒。聞者膽掉。實是窮天地亘古今所未聞所未有者也。此豈渠一人之所作爲。一時之所做出。和同之類。必有其人。黨與之討。不容少忽。而旣搜之文書。倂皆付丙。未露之端緖。全不究覈。獄體疎虞。寧不寒心。到今追究之道。惟在於親屬奴傔之及時訊鞫。而章疏之請。俱未蒙允。治逆之律。不當如是。且況此賊。卽載籍所無之劇賊也。豈可以肆市之常刑。孥籍之例法。足洩神人之憤乎。逆适之竝戮妻孥。維雲之殄滅凶種。自是我朝已行之例。則施於三賊之律。不施此賊。而將何施乎。請亟令王府。夏賊之親屬奴傔。嚴加鞫問。妻孥之應坐者。竝依适雲例。夬施邦刑。上曰。不允。持平尹載命曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢依律處斷。上曰。不允。載命曰。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。上曰。不允。載命曰。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。上曰。不允。載命曰。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。上曰。不允。載命曰。噫。國榮之罪。可勝誅哉。聖上之倚毗。何如。恩造。何如。而乃敢貪天爲己。恃功自恣。彌天之罪。難貰之惡。實不勝指屈而枚擧也。威福在手。權傾人主。淵膝惟意。鉗制朝紳。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠。猶屬細故耳。噫。宗社大計。莫急於廣儲嗣一事。則爲今日臣子者。其孰無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公坐之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牖下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。上曰。不允。載命曰。煥九卽一貸頭之逆孼。以德相爲叔。以煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節路脈。咸湊於渠身。德相之凶言註釋。莫諱於訊庭。窮凶情節。綻露無餘。而惟我聖上。過推好生之德。姑置島配之典。渠於生出獄門之後。若有一分嚴畏之心。固當奉頭趲程之不暇。而乃反符同羅卒。遲徊中路。交通書札。求覓衣服。甚至於咆喝邑吏。雇人使喚。迂路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日梟腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來拘囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府。嚴加鞫問。快正典刑。上曰。不允。載命曰。臣新入臺地。未諳事例。長僚奏事之際。徑先起伏。至有承宣請推之擧。臣何可一刻晏然於臺次乎。請命遞斥臣職。上曰。勿辭。亦勿退待。載命曰。臣伏承聖上懇惻求言之敎。不能以一言仰對。臣之溺職之罪。於是尤著矣。臣何敢一刻晏然於臺次乎。請命遞斥臣職。上曰。勿辭。亦勿退待。正言沈鏗愼師稷曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。上曰。不允。鏗等曰。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。上曰。不允。鏗等曰。噫嘻。痛矣。聖中之罪。可勝誅哉。倡邪說而作爲窩主。結凶徒而交相吹噓。暗地綢繆。設計妖凶。至於先大王朝十三年不着帽。而始仕於殿下。欲展蘊抱之說。尤極萬萬凶慘。究厥心腸。實與德師載翰輩一串貫來者也。情迹旣露。負犯至重。決不可一刻容貸。而況渠居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而久逭王章。輿情益激。請大靜縣定配罪人聖中。亟令王府。設鞫嚴問。期於得情。快正王法。上曰。不允。鏗等曰。罪人克觀克泰以妖壬之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。正配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿情莫洩。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。上曰。不允。鏗等曰。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而時謙等以逆厚之同産。偃處近郊。尙未施當律。輿情憂憤。去而益甚。請恒善支屬。亟命散配。時謙兄弟竝投絶島。以嚴隄防。上曰。不允。鏗等曰。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。上曰。不允。鏗等曰。噫嘻。痛矣。朴宗集之罪。可勝誅哉。渠以乙未罷榜中人。緣於憑覈之無路。尙稽邦憲之亟加。而至於擅刪日記。漫漶義理。其迹至妖。其計叵測。科事之外。不可不一問。請巨濟府絶島安置罪人朴宗集。亟令王府。拿鞫得情。施以當律。上曰。不允。鏗等曰。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。孥戮之法。其將不施乎。罪在罔赦。事關後弊。請逆賊尙魯。亟施孥戮之典。上曰。不允。鏗等曰。噫。以國榮之亘萬古所無之窮凶劇逆。而得保首領。臥斃牖下。朝廷之刑政紊矣。國人之憤鬱深矣。古今天下。寧有是耶。嘻噫。痛矣。國榮之貪天爲己之罪。恃寵自恣之惡。屈指而不可枚擧。罄竹而難以盡書。四載之間。世道陷溺。人心醉狂。皆不出國榮之一圈套。及渠黜退之後。公車沓臻之言。聲罪無餘。而最是沮遏大計一事。卽千古權奸所未有之凶謀逆節。而至若手製凶疏。頤使德相爲表裏和應之計者。雖千刳萬剔。未足以正其罪之萬一。且渠告退之日。其所引洛誥首章一句語。卽不道之亂言。劇逆之斷案。惟此一言。乃是千古所無之凶逆也。以凶卓之罪。只施放還之律。以逆敦之惡。尙稽跪斬之典。如此而王法何以行乎。亂賊何以懼乎。到今輿憤之少洩者。惟在於亟施大逆之律。而徒緣其身之徑斃。未擧應行之極律。然則耉輝何以有追施之律。尙能何以有追施之請乎。如此亘古亘今。極凶極惡之逆。決不可以常例論。請物故罪人國榮。亟施孥籍之典。上曰。不允。鏗等曰。夢獜卽逆澤之食主人也。澤徵之陰謀凶計。夢獜無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極其陰祕。及夫就鞫之時。最中叔姪與澤徵綢繆之狀。雖發其端。半吐半呑。終不直告。致使逆獄肯綮。不得明覈。而遽然酌處。崔鍾岳卽有白之女壻也。其人極爲陰譎。其供亦甚閃忽。神凶疏而質問於金養淳。看朝紙而論難於鄭聖休。且於構進凶疏之日。倩人繕寫。借隷投呈。爲有白效力者。靡不用極。其與聞凶疏。爛熳相議之迹。昭不可掩。而敢生粧撰之計。欲免同情之律。嚴覈得實。有不可緩。而遽然酌處。鄭聖休卽有喆之妻娚也。以切姻之故。與有白親密。採取僻聞。倡和凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟。遽命白放。今此三囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。鏗等曰。樂彬本以妖慝之物。加以凶悖之行。目不識丁而濫竊科第。慾甚充壑而猥叨藩寄。以賊榮爲姪而藉其餘焰。以凶純爲兄而濟以同惡。其貪饕不法。兜攬威權之罪。在渠猶屬薄物細故。而至於沮遏大策。卽渠家叔姪通天之大罪。暗地綢繆。公肆沮戲者。論其情迹。厥罪惟均。而榮旣先斃。情節未究。則今此究覈之道。惟在樂彬。當初薄竄。不過懲貪之政。王章久屈。輿情益激。而況今澤白兩逆。情節盡露之後。拔根治本之道。尤不容少緩。請甲山府竄配罪人樂彬。亟令王府。設鞫嚴問。施以當律。上曰。不允。鏗等曰。噫嘻。痛矣。煥程煥周煥九。卽劇逆德相之子若姪也。以德相之窮凶極惡。爲諸賊之窩窟根柢。而不加一次之刑。不捧一字之供。終至徑弊於囹圄。其盤問究覈之道。惟在於煥程煥周。而今乃一不嚴訊。遽然酌配。揆以獄體。未免失之太寬。而況德相孥籍之啓。今方期於準請。則當施應坐一律。尤豈可徑先發配乎。煥周雖已物故。煥九方囚捕廳。請還寢煥程發配之命。仍令王府。竝囚煥程煥九。嚴訊取服。各施當律。上曰。不允。鏗所懷。適當聖上懇惻求助之時。所下綸音中衮躬闕遺。時政得失。臣不敢一一仰對。而紀綱立。然後亂賊可以懲畏。言路開。然後衮躬可以無闕。當此萬幾之叢脞。姑以大者言之。元惡大憝。尙容於覆載之間者。已失上天乾剛之德。私意掩公之致也。以私掩公。有乖於體天行道之意。則紀綱何由而立。言路何由而開乎。伏願殿下。一心上克祛私意。益務公正焉。上曰。言固好矣。當留意。師稷曰。凡諸罪犯惡逆。竄配列邑者。地方官之惕念防守。無或疎忽。乃其職責。近來隄防漸弛。人心解緩。看作尋常。觀於向來聖中之聚會學徒。今日鄭妻之交結亂民。則他可推知矣。其爲隱憂。莫此爲甚。請令各道道臣另飭罪人。編配邑宰。嚴加防守。有時廉探。隨現重繩。上曰。依啓。鼎運序東所懷。挽近以來。天災時變。式月斯生。人心世道。如水益下。虞憂溢目。有識寒心。今當我殿下遇災修省之日。求言之敎。丁寧惻怛。在廷諸臣。不勝欽仰。而第念有國刑政。一失其平。乖戾之氣。有足以上動乾象矣。噫嘻。龜柱。宗社之逆也。君父之讎也。四大罪犯。已成鐵案。昭布四方。擧國臣民。皆知其爲極惡大憝。王章久屈。輿憤愈激。而乃者密旨遽下。至於減等出陸。是殿下欺朝臣也。欺國人也。臣等實爲殿下惜之。臣等雖甚愚迷。固知殿下仰慰慈聖之盛意。而莫嚴者懲討也。莫重者典刑也。雖以至尊之威。有不容以私而掩公。屈法而伸恩。方其假息海島。尙有睥睨朝廷。狺狺伺釁之憂。況今偃處平地。全沒界防。死中求生之計。何所不至。臣實危之。至若夏賊。載籍以來所無之劇賊也。以其地處則共休戚之家。言其爵秩則致宰列之人也。國家何負於渠。而忽地凶言。有浮於天海。帳殿悖供。同歸於一鏡。苟非不軌之心。潛畜於平日。豈有射天之凶。猝發於一朝乎。如此凶逆。豈無窩窟徒黨之蛇盤蚪結者。而情節莫究。誅戮先加。文書已付於回祿。嚴訊不及於黨與。伏莽之戎未已。漏網之魚自如。臣等所憂。恐不但一夏材而已。思之及此。寧不懍然。臣等死罪。竊以爲殿下於治逆之道。未得其要也。殿下每以安反側化龍蛇爲敎。而因循玩愒。苟且彌縫。枝上生枝。葉上添葉。馴致逆變之層生疊出。至於燎原而滔天者。何莫非斬草不除根之由也。今番推鞫。臣等雖未詳其獄情之如何。而以朝紙上救貧議婚四字觀之。情跡陰譎。干連狼藉云。此亦鄭妻偃息鄕里之致也。伏願聖上。廓揮乾斷。亟允三司之請。使其窩窟盡露。徒黨畢鋤。永絶禍本焉。臣等俄伏見兩司聯箚批旨。至以懲討爲陳談。顧今悠悠萬事。無大於懲討一事。而爲殿下臣子者。未能碎首天陛。至誠回天。草草陳箚。終爲不誠之歸。雖未足有槪於聖心。而其言則懲討也。其義則倫彝也。在聖朝待言官之道。固當優容之寬假之。以盡來諫之方。而今於辭氣之間。有欠大聖人虛心聽納之美。臣不勝慨然也。伏願益懋求言之誠。克恢虛受之量焉。上曰。上款前已悉諭諸批。下款陳勉之言固好。當留意矣。鼎運序東所懷。字恤典則。實仰我聖上字小之德意。而値昨年大無之後。有司之臣。至誠奉行。幸免黃口顚壑之患。而今年則雖曰豐登。荐歉之餘。民産不敷。街路之上。間或有兒弱呼寒呼飢之患。亟命該廳及各道另加賙給。俾盡終始字恤之惠。恐不可已也。上曰。此亦飭令稍弛之致。內而賑廳京兆堂上。外而諸道監司處。令廟堂各別措辭嚴飭。俾無虧簣之歎。可也。鼎運序東所懷。今當詔使延接之日。大小使星。冠蓋相望。兩西供億之費。專靠於勅庫。而纔經歉荒。公私俱竭。荐當迎接。糜費浩多。如無別般節省之道。實有弊及民庶之慮。臣謂申飭大小使星。凡係浮費。務從省減。以爲一分節財之方宜矣。上曰。依爲之。仍命諸臣先退。又命書大司諫安聖彬。持平李趾永。獻納兪岳柱疏批。仍命退。承史以次退出。